**ห้องเภสัชกรรมไทย**

อันยาไทยมิใช่ไร้ในคุณค่า ต่างชาติมาคว้าไขว่ยอมได้หรือ

ภูมิปัญญาบรรพชนไทยอยู่ใกล้มือ ต้องยึดถือสืบสานตำนานเรา

สมุนไพรทั้ง ๕ นำมาใช้ ทั้งรากใบดอกผลต้นของเขา

พิกัดยาแบ่งกลุ่มไว้ให้เรียนเอา เพื่อรู้เท่าในตำราเรื่องยาไทย

สมุนไพรของไทยเราเขาล่วงรู้ ว่ามีอยู่ในแนวป่าหาน้อยไม่

ความหลากหลายทางชีวภาพต้องทราบไว้ อย่าปล่อยให้ใครพาพรากจากพื้นที่

สิทธิของไทยอย่าให้ใครมาย่ำยี ขมันขมีเร่งรัดพัฒนา

ต่อยอดภูมิปัญญาไทยเราให้ได้ ส่งเสริมผลิตภัณฑ์ไทยให้ก้าวหน้า

ช่วยกันใช้และผลักดันผลทันตา พึ่งตนเองก่อนเขามาค้าของไทย

ประกอบด้วย เนื้อหา ๖ เรื่อง ได้แก่ ป่าสมุนไพร การเก็บยาสมุนไพร เภสัชวัตถุ สรรพคุณเภสัช คณาเภสัช และเภสัชกรรมแผนไทย โดยในแต่ละเรื่องมีสาระโดยสรุป ดังนี้

**๑. ป่าสมุนไพร**

ในสมัยโบราณ มนุษย์เรียนรู้การเก็บพืชและจับสัตว์จากป่า มาประกอบเป็นอาหารในการดำรงชีวิตหากเกิดความเจ็บป่วย ก็ได้เรียนรู้นำสิ่งต่างๆ รอบตัวมาประกอบเป็นยาเพื่อใช้รักษาอาการเจ็บป่วยที่เกิดขึ้น ลองผิดลองถูกสั่งสมประสบการณ์กระทั่งเป็นภูมิปัญญาความรู้ของในแต่ละท้องถิ่นสืบต่อกันมา หากผู้ใดสนใจศึกษาจดจำจนมีความรู้ในการตรวจรักษาผู้อื่นได้ก็จะได้รับการยกย่องเป็น **“หมอยา”** มีการสอนถ่ายทอดกันสืบมาจนปัจจุบัน หากเป็น “**หมอหลวง”** จะได้รับพระราชทานกระบองแดงและย่าม เป็นสัญลักษณ์บอกให้คนทั่วไปทราบว่าหมอผู้นี้สามารถไปเก็บยาสมุนไพรได้ทั่วราชอาณาจักร

**๒. การเก็บยาสมุนไพร**

จากประสบการณ์การใช้ยาและรักษาโรค ทำให้หมอยาเรียนรู้ว่าการเก็บสมุนไพรในช่วงใดจะได้สรรพคุณยาที่ดี ที่เหมาะสมในการนำมาทำยา การเก็บยาตามองค์ความรู้การแพทย์แผนไทย เช่น การเก็บยาตามฤดู ตามทิศ ตามวัน ตามเวลา ยกตัวอย่างการเก็บสมุนไพรจำพวกหัว เหง้า แก่น ราก ต้องเก็บในฤดูร้อน การเก็บสมุนไพรจำพวกใบ ดอก ลูก ฝัก ต้องเก็บ ในฤดูฝน เป็นต้น

**๓. เภสัชวัตถุ**

เภสัชวัตถุ คือ ตัวยาต่างๆ ที่จะนำมาใช้ปรุงหรือผลิตเป็นยารักษาโรค แต่ละชนิด จะมี รูป ลักษณะ สี กลิ่น รส แตกต่างกันไป องค์ความรู้การแพทย์แผนไทยแบ่งเภสัชวัตถุ เป็น ๓ ประเภท ได้แก่ พืชวัตถุ สัตว์วัตถุ ธาตุวัตถุ

พืชวัตถุ คือ ส่วนต่างๆ ของพืชที่นำมาทำเป็นยา เช่น รากย่านาง เนื้อไม้กฤษณา ดอกมะลิ แก่นฝาง เปลือกอบเชย ผลมะขามป้อม เกสรบัวหลวง

**สัตว์วัตถุ** คือ ส่วนต่างๆ ของสัตว์ มาทำเป็นยา เช่น ไขชะมด เขากวาง เปลือกหอย ดีหมูป่า กระดองเต่า

**ธาตุวัตถุ** คือ แร่ธาตุที่นำมาทำเป็นยา เช่น กำมะถัน จุนสี สารส้ม การบูร พิมเสน เกลือ

**๔. สรรพคุณเภสัช**

คือสรรพคุณของเภสัชวัตถุ (พืช สัตว์ แร่ธาตุ) ที่จะนำมาใช้เป็นยารักษาโรค ซึ่งตามองค์ความรู้การแพทย์แผนไทยนั้น รสของยาจะบ่งบอกถึงสรรพคุณ เช่น **รสหวาน** มีสรรพคุณซึมซาบไปตามเนื้อ บำรุงกำลัง แก้อ่อนเพลีย **รสขม** มีสรรพคุณ บำรุงโลหิตและ **ดี** แก้ไข้เพื่อดี เจริญอาหาร แก้ร้อนในกระหายน้ำ เป็นต้น

**๕. คณาเภสัช**

การจัดหมวดหมู่ตัวยาตั้งแต่ ๒ สิ่งขึ้นไปมารวมกัน และกำหนดเรียกชื่อของกลุ่มตัวยานั้น เพื่อสะดวกในการเรียนรู้ จดจำบันทึก และเขียนตำรับยา แบ่งออกเป็นจุลพิกัด พิกัดยา มหาพิกัด

**จุลพิกัด** คือ พิกัดที่มีตัวยา ๒ สิ่ง เช่น อบเชยไทย อบเชยเทศ เบี้ยจั่น เบี้ยผู้ จันทน์แดง จันทน์ขาว

**พิกัดยา** คือ พิกัดที่มีตัวยาตั้งแต่ ๒ สิ่งขึ้นไป รวมเรียกเป็นชื่อเดียวกัน ตัวยามีน้ำหนักเท่ากัน เช่น ตรีผลา **เบญจกูล** มหาพิกัด คือ พิกัดที่มีตัวยาหลายสิ่ง ตัวยาแต่ละสิ่งหนักไม่เท่ากัน เช่น มหาพิกัดทศเบญจขันธ์

**๖. เภสัชกรรมไทย**

การปรุงยาเริ่มตั้งแต่ การเตรียมสมุนไพร แปรรูป นำมาผลิตในรูปแบบต่างๆ ตามองค์ความรู้การแพทย์แผนไทย ซึ่งมีหลายรูปแบบ เช่น รูปแบบยาน้ำยาผง ยาเม็ด ยาลูกกลอน ยาน้ำมัน ยาขี้ผึ้ง เป็นต้น

**๖.๑ เครื่องมือทางเภสัชกรรมไทย**

เครื่องมือลดขนาดตัวยา เช่น มีด มีดสับยา

เครื่องมือชั่ง-ตวงยา เช่น ตาชั่ง ๒ แขน

เครื่องมือบดผสม เช่น หินบดยา โกร่งบดยา รางบดยา

เครื่องมือการขึ้นรูปตัวยา เช่น รางกลิ้งยาลูกกลอน พิมพ์ทองเหลือง

**๖.๒ การเตรียมตัวยา**

ตัวยาสมุนไพรบางชนิดจำเป็นต้องผ่านกระบวนการบางอย่างก่อนที่จะนำมาใช้ปรุงยาเพราะตัวยานั้นมีฤทธิ์แรงเกินไป ไม่สะอาดหรือมีการปนเปื้อนของเชื้อโรค มีปริมาณความชื้นมากเกินไป มีพิษมาก เป็นต้น ซึ่งตามภูมิปัญญาการแพทย์แผนไทย มีการเตรียมเครื่องยาหลายวิธี เช่น การสะตุ การประสะ การฆ่าฤทธิ์ อาทิ การสะตุ รงทอง ในตำรับยาเบญจอำมฤตย์ ทำโดยนำรงมาใส่ในผลมะกรูดแล้วห่อด้วยขี้ควายนำไปปิ้งให้สุกดี จึงนำรงทอง มาใช้ได้

**๖.๓ ยาแผนไทย**

ตำรับยาปรุงสำเร็จรูปที่ประชาชนสามารถเข้าถึงได้ง่าย สะดวก และปลอดภัย เพื่อใช้รักษาอาการเจ็บป่วยเบื้องต้นได้ด้วยตนเอง กระทรวงสาธารณสุขประกาศเป็นยาสามัญประจำบ้าน เช่น **ยาแก้ไข้** ได้แก่ ยาจันทน์ลีลา ยาประสะจันทน์แดง ยาเขียวหอม ยามหานิลแท่งทอง **ยาแก้ท้องเสีย** ได้แก่ ยาเหลืองปิดสมุทร ยาธาตุบรรจบ **ยาแก้ไอ ขับเสมหะ** ได้แก่ ยาอำมฤควาที ยาประสะมะแว้ง **ยาหอม** ได้แก่ ยาหอมเทพจิตร ยาหอมทิพโอสถ ยาหอม อินทจักร์ ยาหอมนวโกฐ **ยาสำหรับเด็ก** ได้แก่ ยาประสะกะเพรา ยาแสงหมึก ยาตรีหอม ยามหาจักรใหญ่ ยาประสะเปราะใหญ่